Georgi lint Donetski rahvavabariigi 2020. aasta postmargil kirjaga "Au Leningradi kangelaslinnale"
**Georgi lint** on kahevärviline dekoratsioon, mida kasutatakse Püha Georgi ordenil, Georgi ristil või iseseisvalt.

Georgi lint oli algselt kollane riba, mida läbisid kolm musta triipu, hiljem asendus kollane värv oranžiga, kuna nii nägi ette 1913. aasta Püha Georgi ordeni statuut.

Ajalugu
-------

Aleksander III portreel on näha akselband ja Georgi lindi värvides portupee
Lõunaarmee 1000 rubla (1919)
Keisrinna Katariina II asutas 1769. aastal Püha Georgi Suurkannataja ja Võitja ordeni. See oli prestiižne orden, mis ette nähtud vaid ohvitseridele ja kindralitele, kes on lahingus eriliselt silma paistnud. Venemaa ordenite nimekirja kuulus seitse ordenit, millest kuus moodustasid hierarhilise süsteemi, aga Georgi orden sellesse süsteemi ei kuulunud, seda ei olnud võimalik saada rutiinses korras, liikudes teenistuses aste-astmelt ülespoole, seda pälviti vaid kangelasteo eest lahingus. Tunnustuse pälvinut eelistati edutamisel, samuti ülendati kõik Georgi kavalerid pärusaadli seisusse.

Bolševikud kaotasid 1917. aastal Georgi nime kandvad autasud, kuid II maailmasõja ajal võeti selle värvid taas kasutusele, Georgi lint ilmus Punaarmee kaardiväediviiside sümboolikasse ja 1943. aastal asutatud Kuulsuse Ordeni lint sarnanes Georgi ordeni ja risti lindiga. Samuti oli Georgi värvides 1945. aastal asutatud medali Võidu eest Saksamaa üle Suures Isamaasõjas 1941–1945 lint.

Georgi orden taastati 2000. aastal.

Georgi linti hakati uuesti populariseerima Venemaal 2005. aasta võidupäeva eel ja Ukraina oranži revolutsiooni järel tuli püha Georgi sümboolika ja ordeni värvides lint taas kasutusse, seda hakati seostama Vene patriotismiga ning vastuseisuga Ukraina oranžile revolutsioonile.

Tähendus
--------

Lindi algne värvivalik tulenes sõjaväelisest taustast: oranž tähistab tuld ja must püssirohtu. Oranž on ka püha Georgi värv.

Uuemal ajal on leidnud semiootik Mihhail Lotman, et Vladimir Putin vajas Vene rahva koondamiseks sümbolit, mis poleks ei rahvuslik ega ideoloogiline, vaid suurriiklik. Eestlased võivad samas pidada lindi kandmist imperialistliku ja separatistliku suhtumise näitamiseks, vastandumisena Eesti Vabariigile.

Keelustamine
------------

Ukraina parlament keelustas 2017. aastal Georgi lindi demonstreerimise või kandmise (kasutajat ähvardab rahatrahv või arest), kuna seda sümboolikat tõlgendatakse Venemaa agressioonina. Läti seim keelustas (trahvi ähvardusel) lindi kandmise avalikel üritustel, koosolekutel, marssidel ja pikettidel, põhjendades seda viitena Venemaa agressioonile Ida-Ukrainas, kus sellest sai Venemaa hübriidsõja sümbol.

2022. aasta kevadel võttis Eesti Vabariigi riigikogu vastu vaenusümbolite keelamise eelnõu, kus oli määratletud ka Georgi lint, ja määras rikkumise korral karistuseks kuni kolmesada trahviühikut ehk 1200 euro suurune trahv või arest.

Kavalerid
---------

Georgi kavaleride seas oli üksikuid vaimulikke, arste ja sõjaväeametnikke. Ainsa naisena on Georgi ordeni 4. järgu sõjaliste teenete eest (asendas lahingus langenud pataljonikomandöri) pälvinud 105. Orenburgi polgu halastajaõde Raissa Ivanova. Carl Gustav Emil Mannerheim sai tunnustuse 1915. aastal.

Galerii
-------

* Georgi lint kürasiiride rügemendi lipul (1817) dekoratsiooninaGeorgi lint kürasiiride rügemendi lipul (1817) dekoratsioonina
* Püha Georgi ordeni 3. klassPüha Georgi ordeni 3. klass
* Georgi lint medalil "Võidu eest Saksamaa üle 1941–1945"Georgi lint medalil "Võidu eest Saksamaa üle 1941–1945"
* Kuulsuse ordeni 3. klassKuulsuse ordeni 3. klass
* Venemaa Föderatsiooni Püha Georgi ordeni 4. klassVenemaa Föderatsiooni Püha Georgi ordeni 4. klass
* Georgi lint autoantennil Moskvas mais 2008Georgi lint autoantennil Moskvas mais 2008
* Georgi lindi värvidGeorgi lindi värvid
* 9. mai 2014 Donetskis Ukrainas9. mai 2014 Donetskis Ukrainas
* Vostoki pataljoni liikmed, kellel on käises Georgi lintVostoki pataljoni liikmed, kellel on käises Georgi lint
* Suure Isamaasõja lõpu 40. aastapäevaks välja antud postkaart Georgi lindigaSuure Isamaasõja lõpu 40. aastapäevaks välja antud postkaart Georgi lindiga

Viited
------

1. 1 2 3 4 5 6  "Georgi värvid – vaprate tunnusmärgist impeeriumi tööriistaks – Propastop". *Propastop – Propastop*. 23. mai 2016. Vaadatud 19. märtsil 2022.
2. 1 2 3 4  Mati Kröönstrom. "Georgi ordeni ajalugu". Vaadatud 19.3.2022.
3. 1 2  Lea Margus (12.5.2015). "Georgi lindid tekitasid Valgaski pahameelt". *Valgamaalane*. Vaadatud 19.3.2022.
4. 1 2  "Georgi lint: kunagi prestiižne sümbol, mida nüüd kõlbab ka reklaamiks kasutada". *Õhtuleht*. 17. november 2016. Vaadatud 19. märtsil 2022.
5. ↑  Mihhail Lotman (5.10.2015). "Sümbolite tõhusus". *Lotman.ee*. Vaadatud 19.3.2022.
6. ↑  "Läti toetab Georgi lindi kasutamise keelamist avalikel üritustel – Pealinn.ee". *Pealinn.ee*. 12. november 2021. Vaadatud 19. märtsil 2022.
7. ↑  "Riigikogu võttis vastu vaenusümboleid keelava seaduse". *ERR*. 21. aprill 2022. Vaadatud 28. detsembril 2022.

Välislingid
-----------

* "Georgi lint" võib teid Venemaal vägivallast päästa!. Reporter, 14. juuni 2013.